Vendim
Nr. 247, datë 30.4.2014

PËR PËRCAKTIMIN E RREGULLAVE, TË KËRKESAVE E TË PROCEDURAVE PËR INFORMIMIN DHE PËRFSHIRJEN E PUBLIKUT NË VENDIMMARRJEN MJEDISORE[footnoteRef:1] [1: Ky vendim transpozon pjesërisht direktivën 85/337/KEE, datë 27.6.1985, "Mbi vlerësimin e efekteve të projekteve publike dhe private mbi mjedisin", të ndryshuar, numri CELEX: 31985L0337, Fletorja Zyrtare e Bashkimit Europian, seria L, nr.175, datë 5.7.1985, faqe 40-48.
] 

(ndryshuar me vendimin e KM-së nr. 268, datë 27.4.2023)
(i përditësuar)
Në mbështetje të nenit 100 të Kushtetutës dhe të pikës 5 të nenit 17 të ligjit nr. 10 440, datë 7.7.2011, “Për vlerësimin e ndikimit në mjedis”, me propozimin e ministrit të Mjedisit, Këshilli i Ministrave

VENDOSI:

1. Përcaktimin e rregullave, të kërkesave e të procedurave për informimin dhe përfshirjen e publikut gjatë vlerësimit të ndikimit në mjedis (VNM). 
2. Për qëllim të këtij vendimi, do të zbatohen përkufizimet përkatëse të ligjit  nr. 10 431,  datë 9.6.2011, “Për mbrojtjen e mjedisit”, të ndryshuar, dhe ligjit nr. 10 440, datë 7.7.2011, “Për vlerësimin e ndikimit në mjedis”. 

KREU I
INFORMIMI I PUBLIKUT GJATË PROCEDURËS PARAPRAKE TË VNM-së 

1. Procesi i informimit dhe i përfshirjes së publikut gjatë procedurës paraprake të VNM-së përfshin këto faza: 
a) Informimin dhe marrjen e mendimit të publikut nga Agjencia Kombëtare e Mjedisit (AKM) për projektet, që AKM-ja vlerëson se ato mund të kenë ndikim të konsiderueshëm në mjedis, bazuar në listën e shtojcës II, të ligjit nr. 10440 datë 7.11.2011, “Për vlerësimin e ndikimit në mjedis”, të ndryshuar, të shoqëruar me sqarimet për procedurën në zbatim.
b) Shpalljen dhe publikimin e vendimit të AKM-së në faqen e saj të internetit.  
2. Në rastet kur AKM-ja vlerëson se projekti ka ndikim të konsiderueshëm në mjedis, publikon menjëherë në faqen e saj të internetit informacionin e plotë për projektin, siç është paraqitur nga zhvilluesi.
3. Në publikimin e saj, AKM-ja sqaron: 
a) procedurën që do zbatohet dhe afatin e parashikuar të marrjes së vendimit e të publikimit të tij në faqen e saj të internetit;
b) mënyrën dhe afatin kohor (20 ditë) të dhënies së mendimeve të publikut përpara marrjes së vendimit; 
c) mënyrën dhe afatin e ankimit, brenda 30 ditëve nga publikimi i vendimit te titullari i AKM-së, ndaj vendimit dhe procedurës së zbatuar nga AKM-ja për marrjen e vendimit, në përputhje me parashikimet e Kodit të Procedurës Administrative.
4. Në përfundim të procedurës paraprake të VNM-së, AKM-ja gjatë marrjes së vendimit vlerëson komentet apo sugjerimet e dhëna nga publiku/palët e interesuara për projektin dhe procedurën paraprake të ndjekur gjatë fazës, sipas shkronjës “a”, të pikës 1, të këtij kreu. Vendimi i AKM-së publikohet i plotë në faqen e saj të internetit, ku publiku dhe palët e tjera të interesuara sigurojnë një kopje të plotë të tij.

KREU II
INFORMIMI, KONSULTIMI DHE DËGJESA PUBLIKE  GJATË PROCEDURËS SË THELLUAR TË VNM-SË

1. Informimi dhe përfshirja e publikut gjatë procedurës së thelluar të VNM-së përfshin këto faza: 
a) Informimin e publikut për projektin e propozuar dhe marrjen e mendimit të tij në fazën e përcaktimit të çështjeve që do të trajtohen në raportin e thelluar të VNM-së, shoqëruar me sqarimet për procedurën në zbatim; 
b) Informimin e publikut për komunikimin që AKM-ja bën me zhvilluesin për çështjet që duhet të trajtohen në raportin e thelluar të VNM-së;  
c) Informimin, ndërgjegjësimin dhe konsultimin e publikut nga ana e zhvilluesit gjatë hartimit të raportit të thelluar të VNM-së; 
ç) Informimin dhe përfshirjen e publikut për organizimin dhe realizimin e  dëgjesës publike; 
d) Informimin e publikut dhe marrjen e mendimit të tij nga AKM-ja në fazën e shqyrtimit dhe miratimit të Deklaratës Mjedisore; 
dh) Informimin e publikut gjatë monitorimit të ndikimeve në mjedis të projektit.  
2. Informimi i publikut për projektin e propozuar dhe marrja e mendimit të tij në fazën e përcaktimit të çështjeve që do të trajtohen në raportin e thelluar të VNM-së
2.1 	Për të bërë të mundur informimin dhe marrjen e mendimit nga publiku dhe OJF-të, AKM-ja, brenda 5 (pesë) ditëve nga data e marrjes së kërkesës nga zhvilluesi, publikon në faqen e saj të internetit, për 20 (njëzet) ditë rresht, informacionin e plotë të paraqitur nga zhvilluesi. Në publikim AKM-ja sqaron:
a) procedurën që do të zbatohet për informimin, konsultimin dhe dëgjesën publike për projektin deri në miratimin e Deklaratës Mjedisore; 
b) mënyrën dhe afatin kohor (20 ditë), duke sqaruar që brenda këtij afati mund të jepen mendime për çështjet, që duan të trajtohen në raportin e thelluar të VNM-së; 
c) afatin e parashikuar për miratimin e Deklaratës Mjedisore dhe publikimit të saj në faqen e saj të internetit; 
ç) mënyrën e ushtrimit të së drejtës së ankimit ndaj procedurës së pjesëmarrjes së publikut dhe deklaratës mjedisore, brenda 30 ditëve nga publikimi i deklaratës.
2.2  Publiku dhe OJF-të japin mendimin e tyre brenda afatit të përcaktuar  në pikën 2.1 të këtij kreu. 
2.3 Në rast se projekti i propozuar ka karakter kombëtar, AKM-ja, në komunikimin që bën me zhvilluesin, lidhur me kërkesat për raportin e thelluar të VNM-së, i thekson atij nevojën e informimit dhe përfshirjes së publikut, duke përfshirë të gjitha njësitë administrative vendore dhe palët e interesuara që ndikohen nga projekti.  
2.4 AKM-ja publikon menjëherë në faqen e saj të internetit komunikimin me zhvilluesin për çështjet që duhet të trajtohen në raportin e thelluar të VNM-së, ku përfshihen edhe mendimet e kërkesat e dhëna nga publiku. 
3.  Informimi, ndërgjegjësimi dhe konsultimi i publikut nga ana e zhvilluesit gjatë hartimit të raportit të thelluar të VNM-së 
3.1 Me qëllim ndërgjegjësimin e publikut për ndikimet e mundshme të projektit në mjedis, zhvilluesi, gjatë hartimit të raportit të thelluar të VNM-së, informon dhe konsultohet në mënyrë të pavarur me publikun për këto ndikime, duke kryer: 
a) publikimin e informacionit të plotë për projektin që është paraqitur në AKM, ekspozimin e informacionit që disponon për projektin në një zyrë të posaçme në zonën ku propozohet projekti ose në zyrën e njësisë së vetëqeverisjes vendore (NJQV) përkatëse; 
b) anketimin direkt të publikut të qendrave të banuara në zonën e ndikimit të mundshëm të projektit në mjedis; 
c) gjatë publikimit dhe anketimit, sqarimin nga zhvilluesi të qëllimit dhe përcaktimin e mënyrës së kontaktit se ku mund të dërgohen mendimet (adresën postare, numrin e telefonit dhe postën elektronike). 
3.2 Mendimet dhe kërkesat e dhëna nga publikut merren në konsideratë  gjatë hartimit të raportit të thelluar të VNM-së. 
3.3 Zhvilluesi dokumenton materialet e përdorura dhe evidencat përkatëse të procesit të informimit dhe konsultimit me publikun, duke i ruajtur dhe paraqitur ato si pjesë e dokumentacionit të aplikimit për Deklaratën Mjedisore.
4. Procedura e organizimit dhe kryerjes së dëgjesës publike dhe përgjegjësitë e zhvilluesit, AKM-së, DRM-së, NJQV-së për organizimin e dëgjesës 
4.1 Zhvilluesi ka këto përgjegjësi: 
a) Njofton AKM-në për dëgjesën publike, duke i dërguar programin për organizimin e saj, raportin e thelluar të VNM-së dhe përmbledhjen joteknike të tij;  
b) Realizon njoftimin e publikut për organizimin e dëgjesës publike të paktën 20 (njëzet) ditë nga publikimi i informacionit të plotë mbi projektin e paraqitur në AKM; 
c) I dërgon NJQV-së dhe DRM-së nga 30 copë kopje të printuara të raportit të VNM-së dhe të përmbledhjes joteknike të tij, të cilat i vihen në dispozicion publikut të interesuar; 
ç) Siguron mjediset ku do të mbahet dëgjesa me publikun; 
d) Siguron pjesëmarrjen e ekspertit/ekspertëve, që kanë hartuar raportin e thelluar të VNM-së, ditën që organizohet dëgjesa publike; 
 dh) 	Merr në konsideratë mendimet dhe kërkesat e dhëna nga publiku ditën e dëgjesës dhe i pasqyron ato në raportin e thelluar të VNM-së ose argumenton arsyet e pamundësisë së marrjes në konsideratë.
4.2 AKM-ja ka këto përgjegjësi: 
a) Pas njoftimit nga zhvilluesi, udhëzon DRM -në përkatëse për rolin e saj në realizimin e dëgjesës publike; 
b) Publikon në faqen e saj të internetit njoftimin për organizimin e dëgjesës publike; 
c) I dërgon zyrtarisht një kopje të njoftimit strukturës përkatëse për komunikimin me publikun në ministri; 
ç)  Bashkëpunon me zhvilluesin duke i ofruar adresa e kontakte të OJF-ve dhe palëve që mund të kenë interes për dëgjesën publike;
 d) Merr mendimin e publikut në fazën e shqyrtimit të projektit për Deklaratën Mjedisore; 
dh) Merr në konsideratë rezultatet dhe sugjerimet e publikut apo argumenton arsyet e mosmarrjes në konsideratë të kërkesave të tyre gjatë shqyrtimit për deklaratën mjedisore dhe procesit të VNM-së;
e)  Publikon në faqen e saj të internetit informacionin që disponon për pjesëmarrjen e publikut gjatë procesit të VNM-së për projektin. 
4.3  DRM-ja ka këto përgjegjësi: 
a) Bashkëpunon me zhvilluesin dhe NJQV-në për organizimin e dëgjesës publike; 
 b) Afishon në ambientet e saj të punës dhe publikon në faqen e saj të internetit njoftimin përkatës për dëgjesën publike; 
 c) Ekspozon në ambientet e saj të punës kopjet e përmbledhjes joteknike të raportit të VNM-së; 
ç) Merr pjesë ditën e dëgjesës dhe mban procesverbal diskutimet e  bëra nga të pranishmit; 
d) I dërgon AKM-së raportin për diskutimet e bëra gjatë dëgjesës publike brenda 15 (pesëmbëdhjetë) ditëve nga dëgjesa publike; 
dh) Bashkëpunon me zhvilluesin duke i ofruar adresa e kontakte që disponon të OJF-ve dhe palëve që mund të kenë interes për dëgjesën.
4.4  Njësia e vetëqeverisjes vendore ka këto përgjegjësi: 
a) Publikon në ambientet dhe faqen e saj elektronike njoftimin përkatës për dëgjesën publike;  
 b) Ekspozon pranë zyrave të saj kopjet e përmbledhjes joteknike të raportit të VNM-së; 
 c) Bashkëpunon me zhvilluesin, duke i ofruar adresa e kontakte që disponon të OJF-ve dhe palëve që mund të kenë interes për dëgjesën publike; 
ç) Nxit përfshirjen e komunitetit në pjesëmarrjen për dëgjesën publike; 
d)  Merr pjesë në ditën e zhvillimit të dëgjesës publike. 
5. Bashkërendimi paraprak për organizimin e dëgjesës publike.
5.1 Zhvilluesi, mbasi ka hartuar raportin e thelluar të VNM-së, njofton AKM-në për organizimin e dëgjesës, duke i dërguar: 
a) planin e punës për organizimin e dëgjesës; 
b) informacionin për konsultimet e kryera gjatë hartimit të raportit të thelluar të VNM-së; 
c) kopjen e njoftimit të hartuar sipas shtojcës I, bashkëlidhur këtij vendimi; 
ç) kopjen elektronike të përmbledhjes joteknike të raportit të thelluar të VNM-së.
5.2 AKM-ja, brenda 5 (pesë) ditëve nga data e marrjes së njoftimit, udhëzon DRM-në përkatëse të bashkëpunojë me NJQV-në dhe me zhvilluesin e projektit për realizimin e dëgjesës publike, duke i dërguar informacionin e paraqitur nga zhvilluesi sipas pikës 5.1.  
5.3 DRM-ja, brenda 3 (tri) ditëve nga data e marrjes së njoftimit prej AKM-së, komunikon me NJQV-në në zonën ku propozohet projekti, duke i dërguar një kopje të plotë të informacionit që ka marrë prej AKM-së, si dhe e informon për përgjegjësinë që ka në: 
a) publikimin dhe afishimin e njoftimit për dëgjesën publike; 
b) ekspozimin e përmbledhjes joteknike të raportit të thelluar të VNM-së, pranë zyrave të NJQV-së; 
c) garantimin e pjesëmarrjes së stafit përkatës të  NJQV-së në dëgjesën publike; 
ç)  nxitjen e komunitetit për pjesëmarrje në dëgjesën publike. 
5.4 AKM-ja, brenda 5 (pesë) ditëve nga data e marrjes së njoftimit, i dërgon strukturës përkatëse për komunikimin me publikun në ministri një kopje të plotë të tij, e cila e publikon në rrjetet e mundshme të informimit. 
5.5 Zhvilluesi, brenda 5 (pesë) ditëve nga data e njoftimit që i bën AKM-së sipas pikës 5.1, dërgon në NJQV të paktën 100 kopje të shtypura të përmbledhjes joteknike të raportit të VNM-së. 
5.6 Nëse zhvilluesi i projektit, mbasi ka njoftuar AKM-në, tërhiqet nga organizimi i seancës dëgjimore, atëherë ai informon menjëherë    AKM-në dhe NJQV-në, por jo më vonë se 20 (njëzet) ditë nga data që ka njoftuar AKM-në sipas pikës 5.1. 
5.7 Nëse AKM-ja njoftohet nga zhvilluesi, sipas pikës 5.6, atëherë ajo informon DRM-në për ndërprerjen e procesit të organizimit të dëgjesës publike. 
 5.8	Nëse zhvilluesi rifillon procedurën e organizimit të dëgjesës publike, atëherë procesi dhe afatet e parashikuara sipas këtij vendimi fillojnë nga e para.
6. Informimi i publikut për dëgjesën publike 
6.1 Zhvilluesi i projektit, paralel me njoftimin e AKM-së, realizon, me shpenzimet e veta, informimin për zhvillimin e seancës dëgjimore. Informimi zgjat 20 (njëzet) ditë rresht dhe përfshin: 
a) publikimin e njoftimit, me informacionin që kërkohet sipas shtojcës  I, në median audiovizive e median  e shkruar lokale dhe, në rast se projekti ka karakter kombëtar, edhe në median kombëtare; 
b) vendosjen e një tabele informuese në vendin ku do të zhvillohet projekti, ku njoftimi për dëgjesën publike afishohet për 20 (njëzet) ditë rresht në mënyrë dhe vend të dukshëm; 
c) ekspozimin e materialeve të dëgjesës në zyrat e NJQV-së  përkatëse.
6.2 AKM-ja, brenda 5 (pesë) ditëve nga data e njoftimit që merr nga zhvilluesi sipas pikës 5.1, kryen këto veprime: 
a) Publikon në faqen e saj elektronike njoftimin dhe përmbledhjen joteknike të raportit të thelluar të VNM-së; 
b) Afishon në hapësirën e informimit të publikut një kopje të njoftimit për dëgjesën publike. 
6.3 DRM-ja, brenda 3 (tri) ditëve nga data e njoftimit të AKM-së, sipas pikës 5.2, kryen këto veprime: 
a) Publikon në faqen e saj elektronike njoftimin dhe përmbledhjen joteknike të raportit të thelluar të VNM-së; 
b) Afishon në zyrën e informimit të publikut një kopje të njoftimit për dëgjesën publike; 
c) Ekspozon në zyrën e saj kopje të shtypura të raportit të thelluar të VNM-së dhe të përmbledhjeve joteknike të tij. 
6.4 NJQV-ja, brenda 3 (tri) ditëve nga data e njoftimit të DRM-së, sipas pikës 5.3, kryen këto veprime: 
a) Afishon në mjediset e saj, deri në datën e mbajtjes së seancës dëgjimore, njoftimin për dëgjesën publike; 
b) Publikon në faqen e saj elektronike njoftimin dhe përmbledhjen joteknike të raportit të thelluar të VNM-së; 
c) Ekspozon në zyrën e saj kopje të shtypura të raportit të thelluar të VNM-së dhe të përmbledhjeve joteknike të tij. 
6.5 Publiku dhe palët e interesuara mund të japin mendimet e tyre në formë elektronike apo me shkrim deri ditën e organizimit të dëgjesës publike. Mendimet duhet të dërgohen në kontaktet e adresat e përcaktuara nga AKM-ja në njoftimin përkatës. 
6.6 	Mendimet e dhëna nga publiku, vetëm pranë AKM-së, i dërgohen nga AKM-ja të plota zhvilluesit të projektit, jo më vonë se 4 (katër) ditë nga data e mbajtjes së dëgjesës publike.
7. Zhvillimi i seancës dëgjimore
7.1 Seanca dëgjimore me publikun organizohet në një vend të përshtatshëm, sa më pranë vendndodhjes së projektit dhe jo më herët se dita e 30-të kalendarike nga data e njoftimit të AKM-së prej zhvilluesit, sipas pikës 5.1.  
7.2 Ditën e zhvillimit të seancës dëgjimore janë të pranishëm: 
a) zhvilluesi i projektit me ekspertin/ekspertët që kanë hartuar raportin e thelluar të VNM-së;  
b) përfaqësuesi i DRM-së në qark/AKM-së; 
c) përfaqësues të NJQV-së së zonës ku propozohet projekti;  
ç)  përfaqësues dhe palë të tjera të interesuara.   
7.3 Përfaqësuesit e zhvilluesit prezantojnë rezultatet e raportit të thelluar të VNM-së për projektin, duke mbajtur procesverbal edhe mendimet dhe kërkesat e dhëna nga publiku.
7.4 Publiku dhe palët e tjera të interesuara shprehin mendimet e tyre për rezultatet e raportit të thelluar të vlerësimit të ndikimit në mjedis. 
7.5 Përfaqësuesit e DRM-së mbajnë procesverbal në mënyrë të pavarur diskutimet e plota të seancës dëgjimore dhe i pasqyrojnë ato në një raport të posaçëm, që i dërgohet AKM-së brenda 5 (pesë) ditëve nga dita e mbajtjes së seancës dëgjimore. 
7.6 Raporti i dërguar në AKM nga DRM -ja publikohet menjëherë në faqen e internetit të AKM-së.
7.7 Procesi i zhvillimit të seancës dëgjimore për projektin e propozuar është i vlefshëm brenda 1 viti nga data e realizimit, kur:
[bookmark: _GoBack]i. zhvilluesi tërhiqet nga zhvillimi i projektit, pas përfundimit të procesit të dëgjesës publike;
ii. zhvilluesi është pajisur me deklaratë mjedisore për refuzimin e kërkesës për leje/licencë zhvillimi për atë projekt, shkaqet e së cilës nuk cenojnë interesat e publikut dhe palëve të interesuara, sipas procesverbaleve dhe raporteve të përgatitura gjatë procesit të zhvillimit të seancës dëgjimore. Në këtë rast, procesi i zhvillimit të seancës dëgjimore është i vlefshëm edhe kur zhvilluesi rifillon procedurën për pajisjen me deklaratë mjedisore, brenda 1 (një) viti nga realizimi i këtij procesi.
8. Informimi dhe tërheqja e mendimit të publikut gjatë shqyrtimit për Deklaratën Mjedisore 
8.1 AKM-ja,  brenda  5  (pesë)  ditëve  mbas  marrjes  së  aplikimit  për  Deklaratën Mjedisore, publikon në faqen e saj të internetit njoftimin, ku sqaron: 
a) se projekti ka hyrë në fazën e shqyrtimit përfundimtar për lëshimin e Deklaratës Mjedisore; 
b) se publiku dhe palët e interesuara gjatë 20 (njëzet) ditëve mund të shprehnin mendime për ndikimet në mjedis të projektit; 
c) postën dhe adresën elektronike të AKM-së, ku mund të dërgohen mendimet;  
ç) se çdo koment, informacion, analizë apo mendim i paraqitur nga publiku vlerësohet i vlefshëm gjatë hartimit të Deklaratës Mjedisore dhe argumenton arsyet kur nuk janë marrë parasysh. 
8.2 Deklarata Mjedisore publikohet menjëherë në faqen e internetit të AKM-së, ku publiku dhe palët e interesuara mund të sigurojnë një kopje të plotë të saj.

KREU III
INFORMIMI GJATË MONITORIMIT, ANKIMIMIT DHE DISPOZITAT PËRFUNDIMTARE

1.  Pjesëmarrja e publikut në procesin e monitorimit të ndikimeve në mjedis të projektit 

1.1 Zhvilluesi monitoron ndikimet në mjedis të projektit, në përputhje me kushtet e përcaktuara në Deklaratën Mjedisore dhe të dhënat ia dërgon AKM-së, DRM-së dhe NJQV-së;
1.2 AKM-ja, DRM-ja dhe NJQV-ja i publikojnë menjëherë të dhënat e monitorimit të dërguara nga zhvilluesi i projektit në faqen e tyre të internetit; 
1.3 	Me kërkesë nga palët e interesuara, DRM-ja dhe AKM-ja u sigurojnë kopje të shtypura të të dhënave të monitorimit të paraqitura nga zhvilluesi; 
1.4	Publiku mund të dërgojë mendime dhe komente për të dhënat e monitorimit pranë AKM-së dhe DRM-së.
2. Ankimimi dhe dispozita përfundimtare 
2.1 Çdo palë e interesuar ka të drejtën e ankimit administrativ ndaj akteve, veprimeve apo mosveprimeve dhe/ose veprimit procedural gjatë zhvillimit të procedurës së informimit dhe pjesëmarrjes së publikut në procesin paraprak dhe të thelluar të VNM-së, në zbatim të legjislacionit në fuqi dhe Kodit të Procedurës Administrative. Ankimi administrativ paraqitet te ministri brenda 30 (tridhjetë) ditëve nga data e shpalljes së deklaratës mjedisore.
2.2 Për përmbushjen e afateve kohore të kësaj procedure, institucionet me rol e përgjegjësi në këtë procedurë shkëmbejnë informacionin nëpërmjet komunikimit elektronik, në përputhje me përcaktimet në legjislacionin përkatës në fuqi.
2.3	Me hyrjen në fuqi të këtij vendimi, kreu IV i vendimit nr. 994, datë 2.7.2008 të Këshillit të Ministrave, “Për tërheqjen e mendimit të publikut në vendimmarrje”, shfuqizohet. 
3. Ngarkohen ministria përgjegjëse për mjedisin, Agjencia Kombëtare e Mjedisit, Drejtoritë Rajonale e Mjedisit  dhe njësitë e vetëqeverisjes vendore për zbatimin e këtij vendimi. 
Ky vendim hyn në fuqi pas botimit në Fletoren Zyrtare.
Kryeministri
Edi Rama

SHTOJCA I

Njoftimi për organizimin e dëgjesës publike përfshin informacionet e mëposhtme:
a) Emrin dhe adresën e zhvilluesit;
b) Qëllimin dhe vendndodhjen e veprimtarisë së propozuar;
c) Faktin që AKM-ja është njoftuar për zhvillimin e dëgjesës publike;
ç) Faktin që kopje të raportit të thelluar të VNM-së gjenden pranë zyrave të DRM-së dhe NJQV-së përkatëse dhe kopje të përmbledhjeve joteknike të raportit të thelluar të VNM-së do të publikohen në faqen elektronike të AKM-së, DRM-së, NJQV-së;
d) Faktin që materialet e dëgjesës publike do të ekspozohen në zyrat e tyre;
dh) Adresat ku mund të kryhet, inspektimi/konsultimi i këtyre dokumenteve, pranë vendndodhjes së projektit, DRM -së apo NJQV-së;
e) Faktin që çdo person mund të japë mendime e të bëjë komente për projektin e propozuar, afatin e fundit deri kur këto dokumente do të jenë në dispozicion të publikut dhe brenda të cilit mund të jepet mendim (jo më pak se 20 ditë nga data e shpalljes së njoftimit);
ë) Personin përgjegjës, të caktuar nga zhvilluesi i projektit, dhe kontaktet përkatëse ku mund të dërgohen mendimet e komentet e publikut;
f) Kontaktet e AKM-së, ku palët e interesuara mund të dërgojnë mendime.

